送覺華巖歸中巖
作者：李流謙
朝代：宋

paragraphs: 世故翻巨浪，是身如孤舟。
黑風半夜來，掀簸卒未休。
誰能洶涌間，輕飛逐浮鷗。
稽首大導師，覺海名善泅。
請下一轉語，爲度歷劫憂。
師笑了無言，此問難爾酬。
未可檝迎汝，子歸當內求。
堅忍作維纜，巨防截橫流。
中有不動者，東西聽漂浮。
師今念故山，翩然去難留。
相送城東隅，黄葉堆別愁。
歸來閉閣坐，念念期自修。
精進儻不懈，針芥或有投。
西風白蓮開，束包隨勝游。